Avainsanat

Tiivistelmä



Avainsanat

1. Henkilöiden vapaa liikkuvuus – Poikkeukset – Ulkomaalaisasioita koskevat päätökset – Karkotuspäätös – Oikeussuojan saatavuuden takeet – Muutoksenhakumenettelyä, joka koskee ainoastaan toimenpiteen lainmukaisuutta ja jolla ei ole lykkäävää vaikutusta, ei voida hyväksyä, jos ei ole perustettu sellaista toimivaltaista viranomaista, joka on eri kuin päätöksen tekemisessä toimivaltainen viranomainen

(Neuvoston direktiivin 64/221 9 artiklan 1 kohta)

2. Henkilöiden vapaa liikkuvuus – Poikkeukset – Ulkomaalaisasioita koskevat päätökset – Oikeussuojan saatavuuden takeet – Henkilöllinen soveltamisala – ETY:n ja Turkin välisen assosiaationeuvoston päätöksen N:o 1/80 6 ja 7 artiklassa tarkoitetut turkkilaiset työntekijät ja heidän perheenjäsenensä kuuluvat kyseiseen soveltamisalaan

(Neuvoston direktiivin 64/221 8 ja 9 artikla; ETY:n ja Turkin välisen assosiaationeuvoston päätöksen N:o 1/80 6 ja 7 artikla)

Tiivistelmä

1. Ulkomaalaisten liikkumista ja oleskelua koskevien, yleiseen järjestykseen ja turvallisuuteen sekä kansanterveyteen perustuvien erityistoimenpiteiden yhteensovittamisesta annetun direktiivin 64/221 9 artiklan 1 kohdassa säädetään, että jos oikeutta hakea maastakarkotuspäätökseen tuomioistuimelta muutosta ei ole tai jos muutosta voidaan hakea vain päätöksen laillisuuden perusteella tai jos muutoksenhaulla ei ole lykkäävää vaikutusta, sellaisen toisen toimivaltaisen viranomaisen, joka ei ole sama kuin päätöksen tekemisessä toimivaltainen viranomainen, on osallistuttava menettelyyn, ellei kyse ole kiireellisestä tapauksesta.

Kyseistä säännöstä on näin ollen tulkittava siten, että kun jäsenvaltion lainsäädännössä säädetään, että tuomioistuimeen tehtävällä muutoksenhaulla päätökseen, jolla tämän jäsenvaltion alueelta karkotetaan toisen jäsenvaltion kansalainen, ei ole automaattista lykkäävää vaikutusta ja että tällaisessa muutoksenhaussa voidaan arvioida ainoastaan karkotuspäätöksen lainmukaisuus ilman toimenpiteen tarkoituksenmukaisuuden tyhjentävää tutkimista, kyseinen säännös on tällaisen lainsäädännön esteenä, mikäli siinä tarkoitettua toimivaltaista viranomaista ei ole perustettu.

(ks. 42, 47, 51 ja 57 kohta sekä tuomiolauselman 1 kohta)

2. Ulkomaalaisten liikkumista ja oleskelua koskevien, yleiseen järjestykseen ja turvallisuuteen sekä kansanterveyteen perustuvien erityistoimenpiteiden yhteensovittamisesta annetun direktiivin 64/221 8 ja 9 artiklan mukaisia menettelyllisiä takeita, jotka jäsenvaltioiden kansalaisilla on oleskeluluvan uudistamatta jättämistä tai maastakarkotusta koskevien päätösten osalta, sovelletaan niihin Turkin kansalaisiin, joiden oikeusasema määritellään ETY:n ja Turkin välisen assosiaationeuvoston päätöksen N:o 1/80 6 tai 7 artiklassa.

Jotta nimittäin voitaisiin varmistaa niitä yksilöllisiä oikeuksia koskevan oikeussuojan tehokkuus, jotka turkkilaisilla työntekijöillä on työskentelyyn ja oleskeluun päätöksen N:o 1/80 6 artiklan 1 kohdan nojalla, kun he täyttävät siinä määrätyt edellytykset, on välttämätöntä tunnustaa kyseisille työntekijöille samat menettelylliset takeet kuin yhteisön oikeudessa myönnetään jäsenvaltioiden kansalaisille. Tämä tulkinta pätee myös heidän sellaisiin perheenjäseniinsä, joiden asemasta määrätään päätöksen N:o 1/80 7 artiklassa.

(ks. 66–69 kohta sekä tuomiolauselman 2 kohta)